ഭക്തിയുടെ നിറവില് വിനായക ചതുര്ത്ഥി ആഘോഷിച്ചു തിരുവല്ല: താലൂക്കിലെ വിവിധ ക്ഷേത്രങ്ങളില് വിനായക ചതുര്ത്ഥി ആഘോഷങ്ങള് കൊവിഡ് ചട്ടങ്ങള് പാലിച്ച് നടത്തി. ശ്രീവല്ലഭ മഹാക്ഷേത്രത്തില് വിനായക ചതുര്ത്ഥി ആഘോഷങ്ങളുടെ ഭാഗമായി അഷ്ടദ്രവ്യ മഹാഗണപതിഹോമം നടന്നു. ക്ഷേത്രത്തിലെ ഗണപതിനടയില് കീഴ് ശാന്തി ജിഷ്ണു പെരിയമനയുടെ മുഖ്യകാര്മ്മികത്വത്തില് രാവിലെ മുതല് പൂജകളും ഗണപതിഹോമവും ആരംഭിച്ചു. വിവിധ ചടങ്ങുകള്ക്ക് സബ്ഗ്രൂപ്പ് ഓഫീസര് കെ.ആര്.ഹരിഹരന്, ക്ഷേത്രജീവനക്കാരായ ആര്.ശ്രീകുമാര്, എസ്.ശാന്ത്, അജിത്കുമാര് എന്നിവര് നേതൃത്വം നല്കി. പെരിങ്ങര യമ്മര്കുളങ്ങര മഹാഗണപതി ക്ഷേത്രത്തില് വിനായക ചതുര്ത്ഥി മഹോത്സവം ആഘോഷിച്ചു. രാവിലെ തന്ത്രിമുഖ്യന് പരമേശ്വരന് വാസുദേവന് ഭട്ടതിരിപ്പാടിന്റെ മുഖ്യകാര്മ്മികത്വത്തില് അഷ്ടദ്രവ്യ മഹാഗണപതിഹോമം നടത്തി. തുടര്ന്ന് മഹാകളഭാഭിഷേകം, മഹാപ്രസന്ന പൂജ. വൈകിട്ട് പുഷ്പാഭിഷേകം മഹാദീപാരാധന, മഹാചതുര്ത്ഥി പൂജ, വിളക്കെഴുന്നെള്ളത്ത് എന്നിവയും ഉണ്ടായിരുന്നു. മീന്തലക്കര ശ്രീധര്മ്മശാസ്താ ക്ഷേത്രത്തില് രാവിലെ നടന്ന ഗണപതിഹോമത്തിന് മേല്ശാന്തി പി.പ്രേംജിത്ത് ശര്മ്മ മുഖ്യകാര്മ്മികത്വം വഹിച്ചു. മതില്ഭാഗം ഗോവിന്ദന് കുളങ്ങര ദേവിക്ഷേത്രത്തില് 108 നാളികേരങ്ങളാല് അഷ്ടദ്രവ്യ മഹാഗണപതിഹോമ൦ നടന്നു. ക്ഷേത്രം മേല്ശാന്തി ടി.ജി ശങ്കരന് നമ്ബൂതിരിയുടെ മുഖ്യകാര്മ്മികത്വത്തില് ഗണപതിഹോമം നടത്തി. ഭരണസമിതി അംഗങ്ങളായ ആര്.പി ശ്രീകുമാര്, ജിതീഷ് കുമാര്, ഗണേഷ് എന്നിവര് നേതൃത്വം നല്കി.